CHORAS „VILNIUS“

Veržliai žengiantis per penktą veiklos dešimtmetį, choras „Vilnius“ garsėja brandžiu ir menišku atlikimu, edukacine veikla ir įvairiapusiu repertuaru. Kolektyvas gali didžiuotis įvaldęs praeities epochų klasikos fondą, tačiau taip pat aktyviai reaguodamas į šiandienos meno aktualijas. Choro scenos partneriai – žymūs solistai, pagrindiniai Lietuvos orkestrai**,** ryškiausi Lietuvos bei užsienio dirigentai – J. Domarkas, G. Rinkevičius, R. Šervenikas, M. Sirmais (Latvija), K. Matsushita (Japonija) bei kiti.

„Vilniaus“ meninę brandą lemia ilgus metus jo vadovų nenuilstamai ugdytas profesionalumas. Dabartinis choro vyriausiasis dirigentas – žymus Lietuvos chorvedys ir pedagogas Artūras Dambrauskas, šias pareigas 2015 m. perėmęs iš ilgamečio meno vadovo ir dirigento prof. Povilo Gylio. Naujas kolektyvo kūrybinio kelio trajektorijas brėžiantis dirigentas atnešė jaunatviškų permainų, skatinančių choro kūrybinį augimą ir suteikiančių jam galimybę dar labiau atskleisti savo įvairiapusiškumą.

Ypatingą dėmesį „Vilnius“ skiria lietuviškos muzikos sklaidai – kasmet parengia lietuvių kompozitorių kūrinių premjerų, didžiąją dalį choro įrašų taip pat sudaro lietuvių autorių opusai.

Nuo 2011 m. KĮ valstybinis choras „Vilnius“ rengia Tarptautinį Šv. Jokūbo festivalį.

Choro „Vilnius“ vyriausiasis dirigentas Artūras Dambrauskas yra garsus Lietuvos choro dirigentas ir pedagogas. Nuo 2009-ųjų A. Dambrauskas yra VDU muzikos akademijos muzikos teorijos ir pedagogikos katedros vedėjas, docentas, dėsto dirigavimą ir chorines disciplinas.

A. Dambrauskas ne kartą buvo Lietuvos dainų švenčių ir festivalių dirigentas, tarptautinių ir respublikinių konkursų vertinimo komisijos narys. Dirigentas yra Tarptautinio Šv. Jokūbo festivalio meno vadovas.